**Distintiu Biosphere de Compromís per a la sostenibilitat turística**

**El Prat i Gavà, municipis del Baix amb més empreses amb el distintiu de turisme responsable**

**La Diputació de Barcelona i la Cambra de Comerç de Barcelona han lliurat el distintiu de “Compromís per la sostenibilitat Biosphere” a 22 empreses de la comarca del Baix Llobregat, de les quals 5 es troben al Prat de Llobregat i 5 més a Gavà.**

**Les empreses i entitats guardonades del Prat són el Centre Esplai Alberg, el Centre Municipal de Vela, el Chiringuito El Calamar, l’Oficina de Turisme de Can Camins i la Platja del Prat. També ha obtingut el certificat el Consorci de Protecció i Gestió dels Espais Naturals del Delta del Llobregat, del qual forma l’Ajuntament del Prat.**

El Prat de Llobregat, juntament amb Gavà, són els municipis del Baix Llobregat amb més empreses i institucions amb el distintiu “Compromís per la sostenibilitat Biosphere”. Aquests distintius han estat lliurats aquest dimecres, 14 de març, per la Diputació i la Cambra de Comerç de Barcelona a empreses i entitats de tota la província, un total de 245, de les quals 22 corresponen al Baix Llobregat. Al Prat corresponen 5 d’aquests distintius, el mateix nombre que a Gavà.

L’acte, celebrat a la Llotja de Mar de Barcelona, l’ha presidit la presidenta de la Diputació de Barcelona, Mercè Conesa, el president de la Cambra de Comerç de Barcelona, Miquel Valls, i el president de l’Institut de Turisme Responsable, Tomás Azcárate. La comarca del Baix Llobregat ha estat representada pel Conseller de Turisme, Juan Pedro Pérez, acompanyat pels responsables de diverses alcaldies i regidories de diversos ajuntaments de la comarca.

La Diputació de Barcelona i la Cambra de Comerç han impulsat aquest distintiu a partir de la “Certificació Biosphere”, que se sustenta en un dels 17 Objectius de Desenvolupament Sostenible (ODS) de Nacions Unides integrats en l’Agenda 2030 per al Desenvolupament Sostenible i les recomanacions que emanen de la Carta Mundial del Turisme Sostenible + 20 impulsada per l’ONU.

El “Compromís per a la Sostenibilitat Biosphere” vol estendre la cultura de la sostenibilitat turística a les empreses i serveis turístics de les comarques de Barcelona i té com a principal finalitat implementar una gestió més sostenible en tots els agents d'una destinació turística, públics i privats.

El Consorci de Turisme del Baix Llobregat ha implantat aquesta distinció a la comarca i, com a resultat, han recollit aquest reconeixement 22 empreses i serveis del Baix Llobregat: Avantgrup, Catalunya en Miniatura, Centre Esplai Alberg, Centre Jujol Can Negre, Centre Municipal de Vela del Prat, Chiringuito El Calamar, Consorci Protecció i Gestió Espais Naturals Delta Llobregat, Foto Pir Video - Kodak Express, Fundació Sigea, Montau de Sadurní, Museu de Sant Boi, Oficina de Turisme de Castelldefels, Oficina Turisme Can Camins del Prat, Parc Arqueològic Mines de Gavà, Platja de Castelldefels, Platja de Gavà, Platja del Prat, Restaurant Ermita de Brugues, Restaurante Barbacoa Europa, Tinta i Vi Estudi d'Art Marta Arañó, Trencadís difusió i Viladecans The Style Outlets. També cal destacar que la Cripta Gaudí de la Colònia Güell ha rebut la certificació Biosphere atorgada per l’Institut de Turisme Responsable avalat per la UNESCO.

El Consorci de Turisme del Baix Llobregat manté la seva ferma aposta per la sostenibilitat turística a la nostra destinació amb la implantació del programa Biosphere, amb l’objectiu d’estendre’l a 30 empreses de la comarca durant el 2018.

**El Prat de Llobregat, 16 de març de 2018**